Βαλέτα

Κυβέρνηση

Ο Αλεξιέι Ντίνγκλι διατελεί Δήμαρχος της Βαλέτας από το 2008. Εκλέχτηκε ως υποψήφιος του Εθνικιστικού Κόμματος (PN), το οποίο υπάγεται στο Ευρωπαϊκό Λαϊκό Κόμμα, με το πρώτο να διαθέτει και την πλειοψηφία των εδρών του Δημοτικού Συμβουλίου.

Ιστορία

Η πόλη βρίσκεται στην νήσο της Μάλτας, οπότε η πρώιμη ιστορία της συνδέεται με αυτή του νησιού, στο σύνολό του. Αμέσως μετά το τέλος της Πολιορκίας της Μάλτας το 1565, το Τάγμα αποφάσισε την ίδρυση μιας νέας πόλης στην χερσόνησο Xiberras ώστε να ενισχυθεί η θέση του Τάγματος στην Μάλτα και να σταθεροποιηθούν οι Ιππότες στο συγκεκριμένο νησί. Ο θεμέλιος λίθος της Βαλέτας μπήκε από τον Μεγάλο Μάγιστρο του Τάγματος, Ζαν Παρισό ντε λα Βαλέτ στις 28 Μαρτίου 1566. Ο Λα Βαλέτ έβαλε τον θεμέλιο λίθο της πόλης στην θέση της Εκκλησίας της Παναγίας των Νικών.
Στο έργο του με τίτλο Dell’Istoria della Sacra Religione et Illustrissima Militia di San Giovanni Gierosolimitano (Η Ιστορία του Ιερού Θρησκεύματος και της Ενδόξου Φρουράς του Αγίου Ιωάννη της Ιερουσαλήμ), το οποίο γράφτηκε μεταξύ του 1594 και του 1602, ο Τζιάκομο Μπόσιο αναφέρει πως όταν τοποθετήθηκε ο θεμέλιος λίθος της Βαλέτας, μία ομάδα ηλικιωμένων Μαλτέζων αναφώνησε "Iegi zimen en fel wardia col sceber raba iesue uquie" (Το οποίο στα σύχρονα Μαλτέζικα διαβάζεται ως, "Jiġi żmien li fil-Wardija [l-Għolja Sciberras] kull xiber raba’ jiswa uqija," και στα Ελληνικά, "Θα έρθει κάποτε καιρός, όπου κάθε κομμάτι γης στον Λόφο του Σκιμπέρας θα αξίζει το βάρος του σε χρυσό").
Ο Μεγάλος Μάγιστρος Λα Βαλέτ πέθανε στις 21 Αυγούστου 1568, σε ηλικία 74 ετών και χωρίς να δει την ολοκλήρωση των εργασιών ανέγερσης της πόλης. Αρχικά θαμμένος στην Εκκλησία της Παναγίας των Νικών, το σώμα του βρίσκεται πλέον στον Καθεδρικό του Αγίου Ιωάννη, ανάμεσα στους τάφους των υπόλοιπων Μεγάλων Μάγιστρων των Ιπποτών της Μάλτας. Ο Φραντσέσκο Λαπαρέλι ήταν ο κύριος αρχιτέκτονας της πόλης και τα σχέδια του βασίστηκαν στην μεσαιωνική αρχιτεκτονική της Μάλτας, η οποία προϋπέθετε απίστευτα δαιδαλώδη σοκάκια και δρόμους. Σχεδίασε την νέα πόλη με ορθογώνια μορφή, και χωρίς κανένα collacchio (χώρο που χρησιμοποιούνταν αποκλειστικά για την κατασκευή σημαντικών κτιρίων). Οι δρόμοι σχεδιάστηκαν ώστε να είναι φαρδιοί και ευθύγραμμοι, με το επίκεντρό τους να είναι η Πύλη της Πόλης και το τέλος τους το Φρούριο του Αγίου Έλμο, το οποίο βρισκόταν πάνω από την Μεσόγειο. Ορισμένα φρούρια που ανεγέρθηκαν, είχαν ύψος μέχρι και 153 μέτρα. Ο Μαλτέζος αρχιτέκτονας Τζερολάμο Κασάρ ήταν υπεύθυνος για την κατασκευή ενός σημαντικού αριθμού των κτισμάτων.
Μετά την αποχώρηση των Ιπποτών και την σύντομη γαλλική κατοχή, οι κατασκευαστικές εργασίες συνεχίστηκαν στη διάρκεια της κατοχής του νησιού από τους Βρετανούς. Αυτές οι εργασίες περιελάμβαναν πιο φαρδιές πύλες, την κατεδάφιση και την ανακατασκευή κτιρίων, χτίζοντας νέες κατοικίες με το πέρασμα των χρόνων, και την δημιουργία νέων αστικών και οικιστικών προγραμμάτων.
Οι αεροπορικές επιδρομές των Ναζί και των Φασιστών στην διάρκεια του Β' Παγκοσμίου Πολέμου προξένεισαν μεγάλες ζημιές στην πόλη. Η Βασιλική Όπερα, η οποία κατασκευάστηκε στην είσοδο της πόλης κατά τον 19ο αιώνα, ήταν ένα από τα πολλά κτίρια που καταστράφηκαν στη διάρκεια αυτών των επιδρομών.
Το 1980, η 24η Σκακιστική Ολυμπιάδα έλαβε χώρα στην Βαλέτα.

Γεωγραφία

Η χερσόνησος της Βαλέτας διαθέτει δύο φυσικά λιμάνια, το Μάρσαμξετ και το Μεγάλο Λιμάνι. Το Μεγάλο Λιμάνι αποτελεί και το μεγαλύτερο λιμάνι της Μάλτας, με βάθρες εκφόρτωσης στο Μάρσα. Ένας τερματικός σταθμός για επιβατηγά πλοία, επίσης, βρίσκεται κατά μήκος του παλιού θαλάσσιου τείχους της Προκυμαίας της Βαλέτας, το οποίο κατασκεύασε ο Μεγάλος Μάγιστρος Μανουέλ Πίντο ντε Φονσέκα.